## ปัจจัยความเสี่ยง

การลงทุนในหุ้นสามัญของบริษัทฯ มีความเสี่ยง ผู้ลงทุนควรพิจารณาข้อมูลในหนังสือชี้ชวนฉบับนี้ และควรใช้วิจารณญาณอย่างรอบคอบในการพิจารณาข้อมูลต่างๆ ที่ปรากฏในหนังสือชี้ชวนฉบับนี้ โดยเฉพาะปัจจัยความเสี่ยง ก่อนการตัดสินใจลงทุนในหุ้นสามัญของบริษัทฯ

ปัจจัยความเสี่ยงที่ระบุในหัวข้อนี้เป็นปัจจัยความเสี่ยงที่บริษัทฯ เห็นว่ามีนัยสำคัญ และอาจก่อให้เกิดผลกระทบในทางลบต่อฐานะการเงินของบริษัทฯ ผลการดำเนินงานของบริษัทฯ และมูลค่าหุ้นสามัญของบริษัทฯ รวมทั้งอาจส่งผลต่อผลตอบแทนจากการลงทุนในหุ้นสามัญของบริษัทฯ ในทางลบอย่างมีนัยสำคัญ นอกเหนือจากความเสี่ยงที่ระบุในหนังสือชี้ชวนฉบับนี้อาจมีความเสี่ยงอื่นๆ ที่บริษัทฯ ยังไม่อาจทราบได้ในขณะนี้ หรือเป็นความเสี่ยงที่บริษัทฯ พิจารณาในขณะนี้แล้ว เห็นว่าไม่มีผลกระทบในสาระสำคัญต่อการดำเนินธุรกิจของบริษัทฯ ซึ่งความเสี่ยงดังกล่าวอาจส่งผลกระทบต่อฐานะการเงินของบริษัทฯ ผลการดำเนินงานของบริษัทฯ และมูลค่าหุ้นสามัญของบริษัทฯ อย่างมีนัยสำคัญ

### ความเสี่ยงจากการดำเนินงานของบริษัทฯ ภายใต้การควบคุมของกลุ่มผู้ถือหุ้นใหญ่

ภายหลังการรับโอนกิจการทั้งหมดของ SEG ผู้ถือหุ้นของ SEG จะเข้ามาเป็นผู้ถือหุ้นใหญ่ของบริษัทฯ โดยมีสัดส่วนการถือหุ้นร้อยละ 96.88 ของทุนชำระแล้วของบริษัทฯ และจากการทำคำเสนอซื้อหลักทรัพย์โดยการชำระเป็นเงินสด บริษัท อาคเนย์ แมเนจเม้นท์ จำกัด มีสัดส่วนการถือหุ้นร้อยละ 2.12 ของทุนชำระแล้วของบริษัทฯ เพราะฉะนั้น กลุ่มผู้ถือหุ้นของ SEG จะสามารถควบคุมการลงมติในการประชุมผู้ถือหุ้นของบริษัทฯ ในเรื่องสำคัญต่างๆ ที่กฎหมาย หรือข้อบังคับกำหนดให้ต้องได้รับเสียงข้างมากของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน และผู้ถือหุ้นรายอื่นของบริษัทฯ จึงอาจมีความเสี่ยงจากการไม่สามารถรวบรวมคะแนนเสียงเพื่อคัดค้านวาระที่ผู้ถือหุ้นใหญ่เสนอได้

อย่างไรก็ตาม เพื่อให้การดำเนินธุรกิจของบริษัทฯ เป็นไปอย่างโปร่งใส และมีการถ่วงดุลอำนาจในการบริหารงานของบริษัทฯ บริษัทฯ จึงได้จัดโครงสร้างการจัดการซึ่งประกอบด้วยคณะกรรมการบริษัทฯ คณะกรรมการตรวจสอบ และคณะกรรมการบริหาร ซึ่งประกอบไปด้วยบุคลากรที่มีความรู้ความสามารถ และมีการกำหนดขอบเขตการดำเนินงาน และการมอบอำนาจให้แก่กรรมการและผู้บริหารอย่างชัดเจน

นอกจากนี้ บริษัทฯ ยังมีการกำหนดมาตรการการทำรายการที่เกี่ยวโยงกับผู้ถือหุ้นรายใหญ่ ผู้มีอำนาจควบคุม กรรมการ ผู้บริหาร และบุคคลที่อาจมีความขัดแย้ง อีกทั้งยังมีการแต่งตั้งบุคคลภายนอกที่เป็นอิสระเข้าร่วมคณะกรรมการบริษัทฯ จำนวน 4 ท่าน และแต่งตั้งกรรมการตรวจสอบจำนวน 3 ท่าน เพื่อทำหน้าที่ตรวจสอบ และถ่วงดุลการตัดสินใจ รวมถึงพิจารณาให้ความเห็นหรืออนุมัติรายการต่างๆ ก่อนนำเสนอต่อที่ประชุมผู้ถือหุ้น

### ความเสี่ยงจากการประกอบธุรกิจในกลุ่มธุรกิจประกันชีวิตและประกันวินาศภัย

#### **ความเสี่ยงด้านกลยุทธ์และการแข่งขัน**

ปัจจุบันเกิดการเปลี่ยนแปลงของสภาพแวดล้อมภายนอกในทุกด้าน ไม่ว่าจะเป็นด้านเศรษฐกิจทั้งภายในและนอกประเทศ การแข่งขันในอุตสาหกรรม ทั้งในด้านการตลาด ด้านบุคลากร และพฤติกรรมของผู้บริโภค รวมถึงการเปลี่ยนแปลงทางสภาพอากาศของโลกและมหันตภัยต่างๆ เหล่านี้ เป็นปัจจัยที่ส่งผลต่อการบรรลุวัตถุประสงค์ของ บริษัทฯ

เพื่อลดความเสี่ยงนี้ ทาง SELIC SEIC และ TIC ซึ่งเป็นบริษัทย่อยของบริษัทฯ ได้มีการจัดทำแผนธุรกิจและแผนการดำเนินงานประจำปีที่สอดคล้องกับวิสัยทัศน์ของแต่ละบริษัท อย่างรอบคอบ และคำนึงถึงปัจจัยความเสี่ยงต่างๆ ทั้งที่ เกิดขึ้นแล้ว และในอนาคตที่คาดว่าจะเกิดขึ้นและส่งผลต่อการดำเนินงาน ตลอดจนการติดตามความเคลื่อนไหวระหว่างปี ทั้งในสภาพเศรษฐกิจ การเมือง รายงานสภาวะตลาด การแข่งขัน และอื่นๆ เพื่อนำมาประกอบการพิจารณาเป็นประจำ ทั้งนี้ เพื่อนำมาปรับเปลี่ยนแผนการดำเนินงานให้สอดคล้องกับสถานการณ์ที่เปลี่ยนแปลงไป จึงทำให้ SELIC SEIC และ TIC สามารถดำเนินงานได้อย่างมีประสิทธิภาพและบรรลุตามเป้าหมายที่ได้วางไว้

SELIC SEIC และ TIC ได้ปรับปรุงระบบการทำงานภายใน ได้แก่ ขั้นตอนการทำงานที่สามารถเพิ่มประสิทธิภาพการทำงานได้ดีขึ้น ต้นทุนต่ำลง และระบบประเมินผลที่ชัดเจน สอดคล้องกับเป้าหมายของแต่ละบริษัท ฝ่ายวางแผนกลยุทธ์ทำหน้าที่สรุปสถานการณ์ของการดำเนินการ และแสดงสถานะของความสำเร็จของแผนงาน การบริหารความเสี่ยงดังกล่าวช่วยให้ สามารถคาดการณ์ถึงความเสี่ยงที่จะเกิดได้ทันเวลา และสามารถหาทางป้องกัน หรือพลิกให้เป็นโอกาสทางธุรกิจได้

#### **ความเสี่ยงด้านการรับประกันภัย**

SELIC SEIC และ TIC ได้มีการกำหนดอัตราเบี้ยประกันให้เหมาะสมกับระดับความเสี่ยง โดยใช้หลักสถิติ และสมมติฐานที่เกี่ยวกับความถี่และความรุนแรงของภัยที่จะเกิดตามหลักคณิตศาสตร์ประกันภัยที่เป็นมาตรฐานมาใช้ในการกำหนดราคาของผลิตภัณฑ์แต่ละตัว ซึ่งเป็นปัจจัยสำคัญในการกำหนดอัตราเบี้ยประกันภัยที่เหมาะสม สามารถแข่งขันในตลาดได้

การดำเนินงานของบริษัทดังกล่าวเกี่ยวข้องโดยตรงกับการคุ้มครองความเสี่ยงประเภทต่างๆ ของผู้เอาประกันภัย ดังนั้น SELIC SEIC และ TIC จึงได้มีแนวทางการป้องกันความเสี่ยงจากการรับประกันภัยในด้านต่างๆ รวมทั้งในด้านการรับประกันภัยต่อ โดยมีนโยบายการรับประกันภัยที่มีการทบทวนเป็นประจำจากผู้บริหารที่เกี่ยวข้อง ตลอดจนในการดำเนินงานรับประกันภัยนั้น ฝ่ายรับประกันภัยจะมีการประเมิน สำรวจ และวิเคราะห์ภัยอย่างละเอียดถี่ถ้วน เพื่อให้เหมาะสมกับความเสี่ยงของแต่ละบริษัท ที่สามารถยอมรับได้ ตลอดจนการจัดทำรายงานผลการดำเนินงานการรับประกันภัยเสนอต่อผู้บริหารระดับสูงอย่างต่อเนื่อง เพื่อตรวจทานและให้คำแนะนำในเชิงนโยบายเพื่อให้เกิดประสิทธิภาพในการดำเนินงานอย่างสูงสุด ตลอดจนทำให้บริษัทดังกล่าว มีความสามารถในการปฏิบัติตามข้อผูกพันกับผู้เอาประกันภัยได้อย่างรวดเร็วและเป็นธรรม และลดความเสี่ยง ซึ่งอาจส่งผลกระทบต่อจำนวนค่าสินไหมทดแทนและกระแสเงินสดที่คาดว่าจะได้รับในอนาคต

SELIC SEIC และ TIC ได้มีการกระจายความเสี่ยงภัยในการรับประกันภัยทุกประเภท โดยเฉพาะการรับประกันภัยที่มีทุนเอาประกันภัยสูง ซึ่งการกระจายความเสี่ยงนั้น ได้มีการกระจายไปให้กับบริษัทรับประกันภัยต่อทั้งในและต่างประเทศ ซึ่งบริษัทดังกล่าวได้มีการคัดเลือก โดยเน้นไปยังกลุ่มบริษัทที่ได้รับการจัดอันดับความน่าเชื่อถือไม่ต่ำกว่า A หรือมีอัตราส่วนเงินกองทุนทั้งหมดต่อสินทรัพย์เสี่ยง (Capital Adequacy Ratio : CAR) เป็นไปตามมาตรฐานที่ คปภ. กำหนด เพื่อให้มั่นใจว่าผู้เอาประกันภัยจะไม่ได้รับผลกระทบใดๆ ในกรณีที่เกิดมหันตภัยที่มีผู้ประสบภัยเป็นจำนวนมาก ทั้งในแง่จำนวนเงินหรือปริมาณที่เกิดภัย อีกทั้งยังเป็นการป้องกันความเสี่ยงที่เกิดกับบริษัทอีกด้วย

#### **ความเสี่ยงด้านปฏิบัติการ**

ความเสี่ยงด้านปฏิบัติการเป็นความเสี่ยงที่เกิดจากกระบวนการปฏิบัติงานภายใน คน ระบบงาน หรือปัจจัยต่าง ๆ ภายนอกองค์กร ที่จะส่งผลกระทบต่อการดำเนินกิจกรรมต่างๆ ของ SELIC SEIC และ TIC และทำให้เกิดความเสียหายต่อบริษัท ซึ่ง SELIC SEIC และ TIC ได้จัดให้มีระบบการควบคุมภายในที่ดี จัดสรรบุคลากรที่มีคุณสมบัติที่จำเป็นต่อลักษณะงานให้เพียงพอ เพื่อให้สามารถปฏิบัติงานได้อย่างมีประสิทธิภาพ ปรับปรุงกระบวนการทำงานให้ทันต่อการเปลี่ยนแปลงทางธุรกิจ และสามารถรองรับการดำเนินธุรกิจของบริษัทได้

นอกจากนี้ SELIC SEIC และ TIC ได้จัดทำทะเบียนความเสี่ยง ซึ่งบอกถึงความเสี่ยงของแต่ละฝ่าย สาเหตุของความเสี่ยง ตัวชี้วัดความเสี่ยง มาตรการในการควบคุมความเสี่ยง ซึ่งทุกหน่วยงานจะจัดทำและนำไปใช้ในการดำเนินการป้องกันความเสี่ยงของแต่ละหน่วยงานเอง รวมทั้งคณะกรรมการของบริษัทดังกล่าวยังได้มีการจัดทำนโยบายบริหารความเสี่ยง ซึ่งครอบคลุมถึงกระบวนการบริหารความเสี่ยงที่ต้องเกิดขึ้น รวมทั้งมีการรายงานผลการดำเนินงานต่อผู้บริหารอย่างสม่ำเสมอ เพื่อให้การบริหารความเสี่ยงเกิดประสิทธิภาพ ประสิทธิผล และสอดคล้องไปกับกฎระเบียบและข้อบังคับต่างๆ ทั้งของบริษัท และของหน่วยงานกำกับต่างๆ

ในด้านผลกระทบและความเสี่ยงจากปัจจัยภายนอก SELIC SEIC และ TIC มีการจัดทำแผนรองรับการดำเนินธุรกิจอย่างต่อเนื่อง (Business Continuity Plan : BCP) เพื่อให้บริษัท สามารถดำเนินธุรกิจต่อไปได้หากมีเหตุการณ์ที่อาจทำให้ธุรกิจต้องหยุดชะงัก

#### **ความเสี่ยงด้านช่องทางการขาย**

ความเสี่ยงด้านช่องทางการขายเป็นปัจจัยเสี่ยงจากการมีรายได้หลักผ่านช่องทางใดช่องทางหนึ่งมากเกินไป ซึ่งหากมีการเปลี่ยนแปลงที่มิอาจคาดการณ์ได้ล่วงหน้า อาจส่งผลกระทบต่อความสามารถในการแข่งขันหรือการเติบโตทางธุรกิจได้ โดยในปัจจุบัน SELIC มีรายได้จากเบี้ยประกันภัยจากช่องทางธนาคารในสัดส่วนที่สูง ทั้งนี้ ได้มีการบริหารจัดการความเสี่ยง คือ การพัฒนาศักยภาพและเพิ่มสัดส่วนของรายได้จากช่องทางอื่น ๆ เช่น ช่องทางการขายผ่านตัวแทน ช่องทางขายแบบประกันกลุ่ม และช่องทางการขายผ่านทางโทรศัพท์ให้เพิ่มมากขึ้น รวมถึงการเพิ่มช่องทางขายใหม่ คือ ช่องทางขายออนไลน์ ควบคู่ไปกับการพัฒนาผลิตภัณฑ์และการนำเทคโนโลยีเข้ามาสนับสนุนการบริการที่ตอบสนองต่อความต้องการของลูกค้า ซึ่งได้ผลเป็นที่น่าพอใจ และมีแนวโน้มที่ดีขึ้นอย่างต่อเนื่อง

#### **ความเสี่ยงจากการลงทุน**

การลงทุนของ SELIC SEIC และ TIC ดำเนินไปตามขอบเขตและข้อกำหนดของ คปภ. และกฎหมายที่เกี่ยวข้อง ซึ่งถือเป็นกลไกสำคัญในการบริหารการลงทุนของบริษัทดังกล่าวให้มีความรอบคอบรัดกุม

รายได้จากการลงทุนได้มาในรูปของดอกเบี้ย เงินปันผล และกำไร (ขาดทุน) จากการจำหน่ายหลักทรัพย์ ซึ่งการเปลี่ยนแปลงใดๆ เกี่ยวกับภาวะเศรษฐกิจทั้งภายในประเทศและต่างประเทศ การเมือง รวมถึงนโยบายทางการเงิน จะมีผลกระทบต่อรายได้จากการลงทุน โดย SELIC SEIC และ TIC มีหน่วยงานที่รับผิดชอบโดยตรงเกี่ยวกับด้านการบริหารการลงทุนที่จะคอยติดตามสถานการณ์ต่างๆ ในการประเมินความเสี่ยงและสามารถปรับกลยุทธ์การลงทุนให้สอดคล้องกับสถานการณ์ที่เปลี่ยนแปลง

คณะกรรมการบริษัทของ SELIC SEIC และ TIC มีการทบทวนนโยบายการลงทุนอย่างต่อเนื่อง เพื่อให้การบริหารการลงทุนมีความรอบคอบและเกิดประสิทธิภาพสูงสุดในระดับความเสี่ยงที่ยอมรับได้

#### **ความเสี่ยงจากอัตราดอกเบี้ย**

การเปลี่ยนแปลงของอัตราดอกเบี้ยจะส่งผลกระทบต่อ SELIC SEIC และ TIC ในหลายด้าน ได้แก่

ด้านความผันผวนของงบการเงิน

การเปลี่ยนแปลงของอัตราดอกเบี้ยจะส่งผลกระทบต่องบการเงินของ SELIC SEIC และ TIC กล่าวคือ บริษัทดังกล่าว ต้องมีการปรับมูลค่าการตั้งสำรองผลประโยชน์หรือค่าสินไหมทดแทนตามกรมธรรม์ประกันภัย ส่งผลให้งบการเงินอาจมีความผันผวน ทั้งนี้ SELIC SEIC และ TIC ได้มีการบริหารจัดการความเสี่ยงด้วยการบริหารสัดส่วนของผลิตภัณฑ์ (Product Mix) ให้เหมาะสมกับสถานการณ์

ด้านผลตอบแทนจากการลงทุนในตลาดตราสารหนี้

SELIC SEIC และ TIC มีการลงทุนในตลาดตราสารหนี้ที่ได้รับผลกระทบโดยตรงกับการเปลี่ยนแปลงของอัตราดอกเบี้ย กล่าวคือ ในกรณีที่อัตราดอกเบี้ยปรับตัวลดลง บริษัทมีแนวโน้มที่จะได้รับผลตอบแทนที่ลดลง โดยเฉพาะอย่างยิ่งการลงทุนในพันธบัตรรัฐบาล ในขณะที่การลงทุนตราสารหนี้ภาคเอกชนที่ให้อัตราผลตอบแทนมากกว่ามีปริมาณสินทรัพย์ที่ให้ลงทุนอย่างจำกัด SELIC SEIC และ TIC จึงมีมาตรการในการพิจารณาเลือกการลงทุนทดแทนเพื่อเพิ่มผลตอบแทนควบคู่ไปกับการบริหารความเสี่ยงให้อยู่ในระดับที่เหมาะสม ประกอบกับควบคุมไม่ให้อัตราส่วนความเพียงพอของเงินกองทุนได้รับผลกระทบจากการลงทุนมากเกินไป

#### **ความเสี่ยงด้านการรักษาระดับเงินกองทุนของบริษัทฯ**

SELIC SEIC และ TIC ประกอบธุรกิจประกันชีวิตและประกันวินาศภัย โดยอยู่ภายใต้การกำกับดูแลของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ซึ่งมีการกำหนดหลักเกณฑ์ในการรักษาระดับความเพียงพอของเงินกองทุนของบริษัทดังกล่าวไม่ให้ต่ำกว่าร้อยละ 140 ทั้งนี้ SELIC SEIC และ TIC มีมาตรการในการตรวจสอบ ติดตาม และประเมินความเพียงพอของเงินกองทุนอย่างสม่ำเสมอ

### ความเสี่ยงจากการประกอบธุรกิจในกลุ่มธุรกิจลีซซิ่ง

#### **ความเสี่ยงด้านการตลาดและการแข่งขัน**

ในช่วงที่ผ่านมามีผู้ประกอบการธุรกิจลีซซิ่งและเช่าซื้อเกิดขึ้นในตลาดจำนวนมาก ทั้งที่เป็นกิจการที่มีผู้ถือหุ้นเป็นสถาบันการเงินและกิจการที่เป็นธุรกิจด้านบริการของผู้ผลิตรถยนต์ที่มีเงินทุนจำนวนมากจากต่างประเทศ ทำให้มีการแข่งขันในอุตสาหกรรมสูงขึ้น ซึ่งอาจส่งผลให้เกิดการแข่งขันด้านราคา และผลตอบแทนของแต่ละบริษัทลดลง

อย่างไรก็ตาม SECAP มีการเลือกกลุ่มลูกค้าเป้าหมายหลักที่ชัดเจน คือ กลุ่มลูกค้าซึ่งเป็นบุคคลที่มีความต้องการใช้ยานพาหนะ และมีศักยภาพในการชำระค่าเช่า ทั้งภาครัฐและเอกชน นอกจากนี้ SECAP ยังได้นำระบบคอมพิวเตอร์เข้ามาเสริมประสิทธิภาพมาใช้ในการบริหารจัดการ เพื่อก่อให้เกิดประสิทธิภาพในการจัดการและการติดตามการให้บริการได้อย่างใกล้ชิดและทั่วถึง

#### **ความเสี่ยงด้านความสามารถในการชำระค่าเช่า**

เนื่องจากรายได้ค่าเช่าเป็นรายได้หลักของการประกอบธุรกิจในกลุ่มธุรกิจให้เช่ารถยนต์ ดังนั้น ความสามารถในการชำระค่าเช่าของผู้เช่าจึงเป็นปัจจัยสำคัญ กล่าวคือ หากผู้เช่าไม่สามารถชำระค่าเช่าได้ อาจส่งผลกระทบต่อรายได้และกำไรของบริษัทได้ ทั้งนี้ SECAP ได้มีการกรองคุณภาพ มีนโยบายในการคัดเลือกลูกค้า และมีกระบวนการติดตามผู้เช่าอย่างรัดกุม

#### **ความเสี่ยงจากอัตราดอกเบี้ย**

เนื่องจาก SECAP มีการกำหนดค่าเช่าในอัตราคงที่ตลอดอายุสัญญาเช่า ซึ่งส่วนใหญ่มีอายุระหว่าง 3 - 5 ปี ทำให้มีรายได้ที่แน่นอน ในขณะที่ต้นทุนกู้ยืมของ SECAP ส่วนหนึ่งขึ้นอยู่กับอัตราดอกเบี้ยในท้องตลาด อาจส่งผลกระทบโดยตรงต่อต้นทุนและผลกำไรของ SECAP และบริษัทฯ SECAP จึงมีการบริหารความเสี่ยงเรื่องการกู้ยืมให้สอดคล้องใน 2 ด้าน คือ ด้านระยะเวลา (Duration Gap) โดยการจัดหาแหล่งเงินทุนระยะยาวเพื่อให้สอดคล้องกับการลงทุนในทรัพย์สินให้เช่าและด้านอัตราดอกเบี้ย โดยการรักษาต้นทุนทางการเงินให้อยู่ในระดับที่เหมาะสมเพื่อให้ส่วนต่างของอัตราดอกเบี้ย (Interest Rate Gap) อยู่ในระดับที่มีกำไรและมีความสม่ำเสมอซึ่งโดยปกติแล้ว ทาง SECAP จะดำเนินการหาแหล่งเงินทุนที่เหมาะสม หรือปรับโครงสร้างเงินกู้เพื่อให้สอดคล้องกับอายุสัญญา

#### **ความเสี่ยงด้านการบริหารมูลค่าซาก (Residual value)**

ในการประกอบธุรกิจรถยนต์ให้เช่าในลักษณะการเช่าดำเนินงานแก่ผู้ประกอบการที่เป็นนิติบุคคลเป็นหลัก โดยมีระยะเวลาเช่าอยู่ระหว่าง 3 - 5 ปี ซึ่งภายหลังจากครบกำหนดสัญญาเช่าประเภทนี้ ทรัพย์สินส่วนใหญ่จะถูกจำหน่ายออกไป ยกเว้นในบางกรณีที่ SECAP มีข้อตกลงให้ผู้เช่าหรือผู้ใช้รถสามารถใช้สิทธิซื้อรถที่เช่าได้ ซึ่งจะมีการระบุไว้ในเงื่อนไขของสัญญา ดังนั้น รายได้หลักจากการประกอบธุรกิจในกลุ่มธุรกิจให้เช่ารถยนต์ของ SECAP ประกอบไปด้วย รายได้จากการให้เช่ารถยนต์ตามสัญญาเช่าดำเนินงานที่ได้ในแต่ละเดือนตลอดอายุสัญญาที่ทำกับลูกค้า และรายได้จากการขายรถยนต์เมื่อหมดอายุสัญญา

ในการคำนวณค่าเช่ารถยนต์รายเดือนที่เรียกเก็บจากลูกค้านั้น SECAP จะประมาณการมูลค่าซาก (Residual Value) ของรถยนต์ และประมาณการต้นทุนต่างๆ ที่คาดว่าจะเกิดขึ้นบวกด้วยค่าบริหารต่างๆ โดยมูลค่าซากเป็นมูลค่ายุติธรรมในอนาคตที่คาดว่า SECAP จะขายรถยนต์คันดังกล่าวได้เมื่อหมดอายุสัญญากับลูกค้า ทั้งนี้ การประมาณการมูลค่าซากนั้นมีความสำคัญเป็นอย่างมาก โดยหาก SECAP ประมาณการมูลค่าซากต่ำกว่าความเป็นจริง จะทำให้ SECAP คิดต้นทุนสูงเกินไป ส่งให้ผลให้คำนวณค่าเช่ารถยนต์รายเดือนกับลูกค้าสูง ซึ่งอาจเป็นเหตุให้ลูกค้าไม่เช่ารถยนต์จาก SECAP หรือในกรณีประมาณการมูลค่าซากสูงกว่าความเป็นจริง ก็จะทำให้ SECAP คิดต้นทุนต่ำกว่าความเป็นจริง ส่งผลให้คำนวณค่าเช่ารถยนต์รายเดือนกับลูกค้าต่ำเกินไป และสุดท้ายอาจก่อให้เกิดผลขาดทุนจากการขายรถยนต์เมื่อหมดสัญญาได้ ดังนั้น SECAP จึงมีความเสี่ยงจากการประเมินค่าซากคลาดเคลื่อนจากมูลค่าของรถยนต์ที่ขายได้ในอนาคต ซึ่งจะส่งผลกระทบต่อฐานะการเงินและผลการดำเนินงานของ SECAP อย่างมีนัยสำคัญ ทั้งนี้ ที่ผ่านมาจากประสบการณ์ในการบริหารงานที่ยาวนาน ทำให้ SECAP สามารถบริหารมูลค่าซากได้อย่างมีประสิทธิภาพ นอกจากนี้ SECAP มีการสำรวจและเก็บข้อมูลเกี่ยวกับราคารถยนต์มือสองในตลาดอย่างสม่ำเสมอ เพื่อนำมาวิเคราะห์แนวโน้มของสภาวะตลาดรถยนต์ รวมถึงมีการอ้างอิงจากราคารถยนต์มือสองของสถาบันการเงินต่างๆ ที่ครอบคลุมราคาประเมินรถยนต์ทุกยี่ห้อ

#### **ความเสี่ยงจากการไม่สามารถขายรถยนต์ที่หมดอายุสัญญาเช่า หรือขายได้ช้า หรือขายได้ในราคาต่ำกว่ามูลค่าซากที่คาดการณ์ไว้**

เมื่อหมดอายุสัญญาให้เช่ารถยนต์กับลูกค้า SECAP จะรับรถยนต์ทั้งหมดกลับคืนมาเพื่อราการขายเป็นรถยนต์มือสองตามช่องทางการจำหน่ายต่างๆ จึงทำให้ SECAP มีความเสี่ยงที่เกี่ยวเนื่องกับการขายรถยนต์ในหลายกรณี ได้แก่

1) SECAP มีความเสี่ยงจากการไม่สามารถขายรถยนต์ได้ ซึ่งจะทำให้มีรถยนต์มือสองรอการขายเป็นจำนวนมาก

2) ในกรณีที่ SECAP ขายรถยนต์ได้ช้า SECAP จะมีความเสี่ยงจากการด้อยค่าของมูลค่ารถยนต์ กล่าวคือ ราคาขายรถยนต์ดังกล่าวจะมีแนวโน้มลดลงตามเวลาที่มากขึ้น

3) SECAP มีความเสี่ยงจากการขายรถยนต์ได้ในราคาต่ำกว่ามูลค่าซากที่คาดการณ์ไว้ ซึ่งจะก่อให้เกิดผลขาดทุนจากการขาย และส่งผลกระทบต่อผลการดำเนินงานของ SECAP

ทั้งนี้ รถยนต์เป็นสินทรัพย์ที่โดยทั่วไปแล้วมีสภาพคล่องของการซื้อขายค่อนข้างสูงและมีตลาดรองรับอย่างกว้างขวาง อีกทั้ง รถยนต์ให้เช่าโดยส่วนใหญ่ของ SECAP เป็นรถยนต์ยี่ห้อซึ่งเป็นที่นิยมใช้กันทั่วไปอย่างแพร่หลาย จึงมีสภาพคล่องในการซื้อขายสูง SECAP จึงเชื่อว่าความเสี่ยงจากการไม่สามารถขายรถยนต์ได้หรือขายได้อยู่ในระดับที่ค่อนข้างต่ำ สำหรับราคารถยนต์ที่จะขายได้นั้น ขึ้นอยู่กับปัจจับหลายประการ ได้แก่ สภาวะตลาดรถยนต์ในขณะนั้น ยี่ห้อและรุ่นรถยนต์ สภาพรถยนต์ และช่องทางการจัดจำหน่าย ซึ่ง SECAP มีการสำรวจและเก็บข้อมูลเกี่ยวกับราคารถยนต์มือสองในตลาดอย่างสม่ำเสมอ เพื่อนำมาวิเคราะห์แนวโน้มของสภาวะตลาดรถยนต์ รวมถึงมีการอ้างอิงจากราคารถยนต์มือสองของสถาบันการเงินต่างๆ ที่ครอบคลุมราคาประเมินรถยนต์ทุกยี่ห้อ

#### **ความเสี่ยงจากการไม่ปฏิบัติตามข้อกำหนดในสัญญาเงินกู้**

SECAP มีอัตราส่วนหนี้สินที่มีภาระดอกเบี้ยต่อส่วนของผู้ถือ (IBD/E Ratio) ที่รวมคำนวณเงินกู้ยืมผู้ถือหุ้น (Shareholder loan) รวมในส่วนของผู้ถือหุ้น ณ วันที่ 31 ธันวาคม 2559 วันที่ 31 ธันวาคม 2560 และ 31 ธันวาคม 2561 เท่ากับ 3.20 เท่า 2.59 เท่า และ 2.58 เท่า ตามลำดับ ซึ่งต่ำกว่าข้อกำหนดในสัญญาเงินกู้ของ SECAP ที่กำหนดให้ SECAP ดำรงอัตราส่วนหนี้สินที่มีภาระดอกเบี้ยต่อส่วนของผู้ถือหุ้น[[1]](#footnote-2) ไม่เกิน 4.0 เท่า ทั้งนี้ SECAP มีขั้นตอนการปฏิบัติงานในการควบคุมดูแลการปฏิบัติตามเงื่อนไขในสัญญาเงินกู้ของ SECAP เพื่อควบคุมดูแลให้ SECAP ไม่ปฏิบัติผิดเงื่อนไขต่างๆ ที่กำหนดในสัญญาเงินกู้ และมีการมอบหมายให้เจ้าหน้าที่ฝ่ายการเงินเป็นผู้ควบคุมดูแลการปฏิบัติตามเงื่อนไขสัญญาเงินกู้ต่างๆ

### ความเสี่ยงอื่นๆ

#### **ความเสี่ยงจากการที่บริษัทฯ อาจไม่ได้รับอนุมัติเข้าเป็นหลักทรัพย์จดทะเบียนในตลาดหลักทรัพย์ และความเสี่ยงจากการที่บริษัทฯ มีการกระจายการถือหุ้นรายย่อยไม่เป็นไปตามหลักเกณฑ์ที่ตลาดหลักทรัพย์ฯ กำหนด**

การเข้าทำธุรกรรมรับโอนหุ้นสามัญถือเป็นรายการได้มาซึ่งสินทรัพย์ประเภทที่ 4 หรือการจดทะเบียนหลักทรัพย์ทางอ้อม (Backdoor Listing) ดังนั้นบริษัทฯ จึงมีหน้าที่ต้องยื่นคำขอให้พิจารณารับหลักทรัพย์ใหม่ ซึ่งบริษัทฯ ได้แต่งตั้งบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) เป็นที่ปรึกษาทางการเงิน ซึ่งเบื้องต้นที่ปรึกษาทางการเงินได้พิจารณาคุณสมบัติของบริษัทฯ เบื้องต้นแล้วมีความเห็นว่าบริษัทฯ มีคุณสมบัติครบถ้วนตามเกณฑ์เกณฑ์กำไรสุทธิ ซึ่งจะต้องมีกำไรสุทธิจากการดำเนินงานตามปกติหลังภาษีตามงบการเงินที่ผ่านการตรวจสอบแล้วในระยะเวลา 2 ปี หรือ 3 ปี ล่าสุดก่อนยื่นคำขอรวมกันไม่น้อยกว่า 50 ล้านบาท โดยในปีล่าสุดก่อนยื่นคำขอมีกำไรสุทธิไม่น้อยกว่า 30 ล้านบาท และมีกำไรสุทธิในงวดสะสมที่ผ่านการสอบทานแล้วก่อนยื่นคำขอ เว้นเพียงแต่หลักเกณฑ์ที่ระบุว่าบริษัทฯ จะต้องมีผู้ถือหุ้นรายย่อยไม่น้อยกว่า 150 ราย และต้องถือหุ้นรวมกันไม่น้อยกว่าร้อยละ 15 ของทุนชำระแล้วของบริษัทฯ ตามเกณฑ์การดำรงสถานะเป็นบริษัทจดทะเบียนของตลาดหลักทรัพย์ฯ ซึ่งบริษัทฯ ได้ขอผ่อนผันหลักเกณฑ์ดังกล่าว เพื่อให้การทำรายการสำเร็จไปได้ด้วยดี โดยบริษัทฯ มีแผนการที่กระจายหุ้นให้แก่ผู้ถือหุ้นรายย่อยภายในระยะเวลา 2 ปี เพื่อให้เป็นไปตามหลักเกณฑ์ที่ตลาดหลักทรัพย์ฯ กำหนดจึงยังมีความไม่แน่นอนที่จะได้รับอนุญาตให้เป็นหลักทรัพย์จดทะเบียนในตลาดหลักทรัพย์ฯ

ทั้งนี้ บริษัทฯ มีแผนการกระจายการถือหุ้น เพื่อให้มีสัดส่วนการถือหุ้นของรายย่อยเป็นไปตามหลักเกณฑ์ที่ตลาดหลักทรัพย์กำหนดภายใน 1 ปี นับจากวันที่หุ้นสามัญของบริษัทฯ เข้าซื้อขายในตลาดหลักทรัพย์ฯ เป็นวันแรก โดยรายละเอียดของแผนการกระจายการถือหุ้นมีดังต่อไปนี้

* ช่วงก่อนที่บริษัทฯ จะนำหุ้นสามัญเข้าจดทะเบียนในตลาดหลักทรัพย์ บริษัทฯ จะกระจายหุ้น TGH โดยผู้ถือหุ้นของ SEG ประมาณร้อยละ 2.00 – 3.00 ของทุนชำระแล้วของ TGH ภายหลังการรับโอนกิจการทั้งหมดจาก SEG ให้แก่ผู้ลงทุนสถาบัน และ/หรือบุคคลในวงจำกัด (Private Placement) ตามนิยามของสำนักงาน ก.ล.ต. ซึ่งไม่เป็นบุคคลที่เกี่ยวโยงกันกับ TGH และ SEG เพื่อให้มีสัดส่วนการถือหุ้นของผู้ถือหุ้นรายย่อย (Free float) อย่างน้อยร้อยละ 3.00 ของทุนชำระแล้วของบริษัทฯ ก่อนเข้าจดทะเบียนในตลาดหลักทรัพย์ฯ
* ภายหลังการเข้าจดทะเบียนในตลาดหลักทรัพย์ฯ บริษัทฯ จะดำเนินการดังต่อไปนี้
* กลุ่มผู้ถือหุ้นใหญ่อาจเสนอขายหุ้นสามัญเดิม และ/หรือ บริษัทฯ จะดำเนินการออกและเสนอขายหุ้นสามัญเพิ่มทุนแก่นักลงทุนทั่วไป (Public Offering) และ/หรือ บุคคลในวงจำกัด (Private Placement) เพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 7.00 ของทุนชำระแล้วของบริษัทฯ ซึ่งบริษัทฯ มีความตั้งใจในการออกและเสนอขายหุ้นดังกล่าวให้แล้วเสร็จ ภายใน 6 เดือน นับจากวันที่หุ้นสามัญของบริษัทฯ เข้าจดทะเบียนในตลาดหลักทรัพย์ฯ
* กลุ่มผู้ถือหุ้นใหญ่อาจเสนอขายหุ้นสามัญเดิม และ/หรือ บริษัทฯ จะดำเนินการออกและเสนอขายหุ้นสามัญเพิ่มทุนแก่นักลงทุนทั่วไป (Public Offering) และ/หรือ บุคคลในวงจำกัด (Private Placement) เพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 15.00 ของทุนชำระแล้วของบริษัทฯ ภายใน 1 ปี นับจากวันที่หุ้นสามัญของบริษัทฯ เข้าจดทะเบียนในตลาดหลักทรัพย์ฯ

อย่างไรก็ตาม ในกรณีที่ TGH ไม่สามารถกระจายหุ้นเพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 15.00 ของทุนที่ออกและชำระแล้วทั้งหมด TGH จะมีค่าธรรมเนียมส่วนเพิ่มที่ต้องชำระแก่ตลาดหลักทรัพย์ฯ โดยตลาดหลักทรัพย์ฯ มีแนวทางการดำเนินการ ดังนี้

* บริษัทที่มี Free Float ไม่ครบถ้วนเป็นปีที่ 1: ตลาดหลักทรัพย์ จะมีหนังสือแจ้งบริษัท
* บริษัทที่มี Free Float ไม่ครบถ้วนเป็นปีที่ 2 เข้าข่ายต้องจ่ายค่าธรรมเนียมรายปีส่วนเพิ่ม: ตลาดหลักทรัพย์จะประกาศชื่อต่อสาธารณะ พร้อมแจ้งให้บริษัทเริ่มชำระค่าธรรมเนียมรายปีส่วนเพิ่มในอัตราค่าธรรมเนียมปีที่ 1 ตามสัดส่วนรายย่อยที่ไม่ครบถ้วน โดยรายละเอียดค่าธรรมเนียมส่วนเพิ่ม เป็นดังนี้

|  |  |  |  |  |
| --- | --- | --- | --- | --- |
| **จำนวน Free float ที่ขาด (%)** | **ปีที่เริ่มจ่ายค่าธรรมเนียมเป็นปีที่ (เท่าของค่าธรรมเนียมรายปี)** | | | |
| **ปีที่ 1** | **ปีที่ 2** | **ปีที่ 3** | **ปีที่ 4 เป็นต้นไป** |
| น้อยกว่าเท่ากับ 5% | 1.0 เท่า | 1.5 เท่า | 2.0 เท่า | 2.5 เท่า |
| มากกว่า 5% - 10% | 1.5 เท่า | 2.0 เท่า | 2.5 เท่า | 3.0 เท่า |
| มากกว่า 5% - 15% | 2.0 เท่า | 2.5 เท่า | 3.0 เท่า | 3.5 เท่า |

หมายเหตุ: ประมาณการค่าธรรมเนียมรายปีของ TGH เท่ากับ 1.51 ล้านบาทต่อปี คำนวณจากทุนชำระแล้วเท่ากับ 7,536.40 ล้านบาท อัตราค่าธรรมเนียม 0.02% ต่อปี ของทุนจดทะเบียนและชำระแล้ว

ทั้งนี้ ตลาดหลักทรัพย์อาจผ่อนผันการเรียกเก็บค่าธรรมเนียมรายปีส่วนเพิ่ม สำหรับ

1. บริษัทที่ได้จัดทำแผนการแก้ไข Free Float ที่มีมาตรการและกรอบเวลาดำเนินการที่ชัดเจน หรือ
2. บริษัทอยู่ระหว่างรอผลการดำเนินการตามมาตรการแก้ไข Free Float

* บริษัทที่มี Free Float ไม่ครบถ้วนตั้งแต่ปีที่ 3 ขึ้นไป ต้องจ่ายค่าธรรมเนียมรายปีส่วนเพิ่ม: ตลาดหลักทรัพย์จะประกาศชื่อต่อสาธารณะ พร้อมแจ้งให้บริษัทชำระค่าธรรมเนียมรายปีส่วนเพิ่ม ตามสัดส่วนรายย่อยที่ขาดและจำนวนปีที่ขาดตามที่ตลาดหลักทรัพย์ กำหนดจนกว่าบริษัทจะแก้ไข Free Float ได้

นอกจากนี้ บริษัทที่มี Free Float ไม่ครบถ้วนตั้งแต่ 2 ปีขึ้นไป  จะต้องนำส่งรายงานความคืบหน้าในการแก้ไข Free Float ทุก 6 เดือนนับจากวันครบกำหนดนำส่งรายงานจนกว่าบริษัทจดทะเบียนจะมีคุณสมบัติ Free Float ครบถ้วน

#### **ความเสี่ยงของงบการเงินของบริษัทฯ อาจมีการเปลี่ยนแปลงไปจากข้อมูลทางการเงินรวมเสมือนของบริษัทฯ**

เนื่องจากบริษัทฯ ได้รับการจัดตั้งขึ้น เมื่อวันที่ 29 มิถุนายน 2561 เพื่อถือหุ้นใน TIC ตามแผนการปรับโครงสร้างการถือหุ้นและการจัดการ รวมถึงการรับโอนกิจการทั้งหมดของ SEG ตามแผนการปรับโครงสร้างกิจการ ทำให้ปัจจุบันบริษัทฯ ยังไม่มีผลการดำเนินงานและฐานะทางการเงินที่เป็นสาระสำคัญ อย่างไรก็ตาม บริษัทฯ ได้จัดทำข้อมูลทางการเงินเสมือน ซึ่งจัดทำขึ้นตามสมมติฐานว่าบริษัทฯ ได้จัดตั้งขึ้นและเป็นบริษัทใหญ่ของบริษัทย่อยในกลุ่ม SEG และ TIC ตั้งแต่วันที่ 1 มกราคม 2558

ทั้งนี้ ผลแตกต่างระหว่างมูลค่ายุติธรรมของสิ่งตอบแทนที่โอนให้ (หุ้นเพิ่มทุนของ TGH เพื่อชำระเป็นค่าตอบแทนในการแลกหุ้นกับผู้ถือหุ้น TIC) กับมูลค่ายุติธรรมของสินทรัพย์สุทธิของ TIC ที่ TGH ได้มา จะแสดงเป็นค่าความนิยมในข้อมูลทางการเงินรวมเสมือนของบริษัทฯ ซึ่งค่าความนิยมดังกล่าว ณ วันที่มีการทำรายการจริงจะมีการเปลี่ยนแปลงไปจากจำนวนที่แสดงในข้อมูลทางการเงินรวมเสมือน โดยขึ้นอยู่กับการประเมินมูลค่ายุติธรรมของสินทรัพย์สุทธิของ TIC ในวันที่เกิดรายการจริง

#### **ความเสี่ยงจากความผันผวนของราคาหุ้นสามัญของบริษัทฯ ซึ่งอาจก่อให้เกิดผลขาดทุนอย่างมีนัยสำคัญต่อผู้ลงทุน**

ราคาหุ้นสามัญของบริษัทฯ ภายหลังจากการเข้าจดทะเบียนในตลาดหลักทรัพย์ฯ อาจมีการปรับตัวเพิ่มขึ้นหรือลดลง ทั้งนี้ ขึ้นอยู่กับปัจจัยหลายประการ และบางปัจจัยก็อยู่นอกเหนือการควบคุมของบริษัทฯ โดยปัจจัยที่อาจส่งผลกระทบต่อราคาหุ้นสามัญของบริษัทฯ ได้แก่

- ทัศนะที่มีต่อโอกาสสำหรับธุรกิจและการประกอบธุรกิจของบริษัทฯ และอุตสาหกรรมประกันชีวิต ประกันวินาศภัย และลีซซิ่ง

- ความแตกต่างระหว่างผลประกอบการทางการเงินและผลการดำเนินงานที่แท้จริง กับผลประกอบการทางการเงินและผลการดำเนินงานที่ผู้ลงทุนและนักวิเคราะห์คาดหวัง

- การเปลี่ยนแปลงคำแนะนำหรือทัศนะของนักวิเคราะห์

- การเปลี่ยนแปลงในเงื่อนไขต่างๆ ที่มีผลกระทบต่ออุตสาหกรรมอุตสาหกรรมประกันชีวิต ประกันวินาศภัย และลีซซิ่ง สภาพเศรษฐกิจโดยทั่วไป บรรยากาศการลงทุนในตลาดหลักทรัพย์ฯ หรือเหตุการณ์หรือปัจจัยอื่นๆ

- การประกาศผลประกอบการของบริษัทอื่นๆ ที่อยู่ในอุตสาหกรรมเดียวกันกับบริษัทฯ หรือประกอบธุรกิจที่คล้ายคลึงกัน

- การเปลี่ยนแปลงในการประเมินมูลค่าตลาด และราคาหุ้นสามัญของบริษัทจดทะเบียนในตลาดหลักทรัพย์ฯ ซึ่งดำเนินธุรกิจคล้ายคลึงกับบริษัทฯ

- ความผันผวนของราคาหุ้นสามัญซึ่งซื้อขายในตลาดหลักทรัพย์ฯ

ทั้งนี้ อาจมีปัจจัยอื่นๆ นอกเหนือไปจากปัจจัยต่างๆ ที่ได้กล่าวไว้ในข้างต้น ซึ่งส่งผลกระทบต่อราคาหุ้นสามัญของบริษัทฯ อย่างมีนัยสำคัญ

#### **ความเสี่ยงจากการที่บริษัทฯ หรือผู้ถือหุ้นรายใหญ่ของบริษัทฯ ขายหุ้นสามัญภายหลังจากการปรับโครงสร้างกิจการครั้งนี้**

ตามข้อกำหนดการห้ามขายหุ้น (Silent Period) ของตลาดหลักทรัพย์ฯ ผู้มีส่วนร่วมในการบริหาร เช่น ผู้ถือหุ้นใหญ่ กรรมการ และผู้บริหาร จะถูกห้ามขายหุ้นสามัญจำนวนร้อยละ 55.00 ของทุนชำระแล้วของบริษัทฯ ภายหลังการการเสนอขายหุ้นสามัญเพิ่มทุนต่อบุคคลในวงจำกัด กล่าวคือ SEG เพื่อชำระเป็นค่าตอบแทนในการรับโอนกิจการทั้งหมด เป็นระยะเวลา 1 ปี นับจากวันที่หุ้นสามัญของบริษัทฯ เริ่มทำการซื้อขายในตลาดหลักทรัพย์ฯ ทั้งนี้ บุคคลที่ถูกสั่งห้ามขายจะสามารถทยอยขายหุ้นสามัญจำนวนดังกล่าวได้ในจำนวนร้อยละ 25.00 ของจำนวนหุ้นที่ถูกสั่งห้ามขายเมื่อครบกำหนดระยะเวลาทุกๆ 6 เดือน และอาจขายหุ้นส่วนที่เหลือจำนวนร้อยละ 75.00 ของจำนวนหุ้นที่ถูกห้ามขายภายหลังครบกำหนดระยะเวลา 1 ปีนับจากวันที่หุ้นสามัญของบริษัทฯ เริ่มทำการซื้อขายในตลาดหลักทรัพย์ฯ นอกจากนี้ อาจมีการทยอยขายหุ้นตามแผนการกระจายหุ้นให้แก่ผู้ถือหุ้นรายย่อย เพื่อให้เป็นไปตามคุณสมบัติการดำรงสถานะเป็นบริษัทจดทะเบียนในตลาดหลักทรัพย์ฯ ตามที่ระบุในปัจจัยความเสี่ยงข้อ 3.3.4.1 อีกด้วย

ทั้งนี้ บริษัทฯ ไม่สามารถคาดการณ์ถึงผลกระทบ (ถ้ามี) จากการขายหุ้นสามัญจำนวนดังกล่าว ซึ่งการขายหุ้นสามัญดังกล่าวอาจจะส่งผลในเชิงลบต่อราคาหุ้นสามัญของบริษัทฯ และอาจก่อให้เกิดผลขาดทุนอย่างมีนัยสำคัญต่อผู้ถือหุ้นรายย่อยของบริษัทฯ ภายหลังการปรับโครงสร้างกิจการในครั้งนี้

1. อัตราส่วนหนี้สินที่มีภาระดอกเบี้ยต่อส่วนของผู้ถือหุ้น ตามข้อกำหนดในสัญญาเงินกู้ของ SECAP คำนวณส่วนของผู้ถือหุ้นโดยรวมส่วนของผู้ถือหุ้นตามงบการเงินและเงินกู้ยืมจากผู้ถือหุ้น [↑](#footnote-ref-2)